b'\n_START_ARTICLE_\nOslos tidskapsel\n_START_PARAGRAPH_\nOslos tidskapsel er en hilsen fra osloborgerne anno 2000 til fremtidige byboere i Oslo. Kapselen er st\xc3\xb8pt i titan og befinner seg inne i Kavringen fyr som er lett synlig fra r\xc3\xa5dhusbryggene i den norske hovedstaden.\n_START_SECTION_\nHistorie\n_START_PARAGRAPH_\nSom et ledd i feiringen av Oslo bys 1000-\xc3\xa5rsjubileum i 2000, ble alle byens innbyggere nytt\xc3\xa5rsaften 1999 invitert til \xc3\xa5 legge hilsener til fremtiden i tidskapsler som var satt ut i omr\xc3\xa5det rundt Oslo r\xc3\xa5dhus. Hilsenene ble deretter samlet inn og lagt i en spesialbygd tidskapsel som ikke skal \xc3\xa5pnes f\xc3\xb8r p\xc3\xa5 St. Hallvards dag, 15. mai, \xc3\xa5r 3000._NEWLINE_Oslo Havnevesen fikk i oppdrag av 1000-\xc3\xa5rskomiteen \xc3\xa5 produsere og lagre Oslos tidskapsel, og Kavringen fyr ble valgt som lagringssted.\n_START_SECTION_\nLaminatposer\n_START_PARAGRAPH_\nAlle innkomne hilsener ble gjennomg\xc3\xa5tt og sortert etter st\xc3\xb8rrelse, og plassert i gasstette laminatposer. Laminatene i posene er plast og aluminium. Posene er produsert i Japan og er spesiallaget for \xc3\xa5 kunne lagre dokumenter over lang tid. Ved pakkingen ble oksygenet i posene fortrengt ved hjelp av argon 4.6-gass. Etter dette ble posene vakuumert og sveiset sammen. Hensikten med dette var \xc3\xa5 fjerne som mye som mulig av oksygen og fuktighet. Denne prosessen ble utf\xc3\xb8rt av Norsk institutt for n\xc3\xa6ringsmiddelforskning p\xc3\xa5 Universitetet for milj\xc3\xb8- og biovitenskap i \xc3\x85s.\n_START_SECTION_\nBestr\xc3\xa5ling\n_START_PARAGRAPH_\nFor \xc3\xa5 sterilisere innholdet ble de ferdige pakkene bestr\xc3\xa5lt i gamma-anlegget p\xc3\xa5 Institutt for energiteknikk p\xc3\xa5 Kjeller. Form\xc3\xa5let med bestr\xc3\xa5lingen er \xc3\xa5 hindre at sopp, sporer og bakterier angriper innholdet i posene.\n_START_SECTION_\nProduksjonen av selve kapselen\n_START_PARAGRAPH_\nKapselen er utformet som en kopi av lyktehusdelen p\xc3\xa5 Kavringen fyr. Materialet er titan grad 2 som er produsert i Italia. Dette materialet mener man har evne til \xc3\xa5 motst\xc3\xa5 1000 \xc3\xa5rs korrosjon og nedbrytning. Tykkelsen p\xc3\xa5 titanplatene er 10 mm, og de er kappet ved bruk av vann hos firmaet Jondal St\xc3\xa5l AS i Bergen. Sveisingen av platedelene er utf\xc3\xb8rt av Teknologisk institutt i Oslo ved bruk av argon dekkgass for \xc3\xa5 forhindre oksidasjon. Atmosf\xc3\xa6ren inne i kapselen er argon 4.6-gass. Kapselen veier ca. 150 kilo.\n_START_SECTION_\nGaven overrekkes\n_START_PARAGRAPH_\nAlle landets ordf\xc3\xb8rere sammen med en elev fra 5. eller 6. klasse var invitert til \xc3\xa5 overv\xc3\xa6re seremonien som ble ledet av Oslos ordf\xc3\xb8rer Per Ditlev-Simonsen. Etter at utdragene fra to av brevene var lest opp, \xc3\xb8nsket han kapselen god tidsreise, og overlot den til havnedirekt\xc3\xb8r Per Mauritz Hanssen som p\xc3\xa5 vegne av Oslo Havn hadde p\xc3\xa5tatt seg ansvaret for \xc3\xa5 oppbevare tidskapselen i 1000 \xc3\xa5r. Deretter avduket han en plakett som er montert p\xc3\xa5 balustraden ved Honn\xc3\xb8rbrygga. Der kan man lese hva som finnes i fyret som kan sees i havnebassenget like utenfor._NEWLINE_Deretter ble kapselen heist ombord i Havnevesenets inspeksjonsb\xc3\xa5t M/S \xc2\xabGlimt\xc2\xbb og fraktet ut til Kavringen fyr sammen med Elise Fl\xc3\xa5ten \xc3\x98ygaren og Martin Gauslaa. De og deres direkte etterkommere skal i 1000 \xc3\xa5r ha ansvaret for \xc3\xa5 inspisere kapselen hvert 5. \xc3\xa5r.'